30. schôdza NR SR - 2.deň - B. popoludni
Dátum: 2025-02-05
Poslanec: Luščíková, Darina (PS)
Druh vystúpenia: Vystúpenie v rozprave

12. Vážený pán predsedajúci, vážený pán minister, vážené kolegyne a kolegovia, dnes tu hovoríme o novom Stavebnom zákone, ktorý sa dotkne každého jedného občana v tejto krajine, pokiaľ už ide o stavby, o rekonštrukcie alebo len o využívanie verejného priestranstva. Musím povedať, že my v Progresívnom Slovensku sa podpisujeme pod všetky výhrady, ktoré tu spomínal môj predrečník, takže nebudeme sa k nim opäť vracať. Navyše máme však výhrady možno aj k možnému zneužívaniu drobných stavieb, ktorých konanie sa zjednodušilo v tomto zákone a nebude, vlastne odsúhlasenie drobných stavieb nebude už konaním. Nebudem sa tu podrobne vyjadrovať ku všetkým našim výhradám, pretože tie budú ukazovať až sa v praxi, ako budú vyskakovať tieto nášľapné míny. Tých nášľapných mín bude v tomto zákone naozaj veľa. A je to jasné aj z toho procesu, ktorým prebieha tento Stavebný zákon, ale týmito pozmeňovákmi na poslednú chvíľu, ktoré sa objavili aj dnes vo výboroch. Takže budeme naozaj pozorne sledovať to, aké nášľapné míny a ako verejnosť doplatí na to, že sa znova šijú zákony akou(?), ostrou, rýchlou ihlou? (Povedané so smiechom. Reakcia z pléna.) Presne tak, horúcou, horúcou ihlou. Nedá mi nespomenúť aj prílepky, ktoré tu už predrečník spomínal, pretože ide o prílepky, ktoré, na ktorých sa v podstate len dohodli vďaka tomu, že sa dohodla koalícia na týchto dvoch zákonoch, ktoré sa budú schvaľovať, zdravotnícke a Stavebný zákon, a preto vlastne prilepili k tomu úplne nesúvisiace zmeny v transakčnej dani a rovnako k tomu prilepili zmeny v daňovom bonuse. Avšak ja by som chcela dnes ešte predniesť pozmeňujúci návrh, pretože si myslíme, že vláda nevyužila možnosť vylepšiť tento zákon a nastaviť aj také podmienky, aby bolo zapojenie verejnosti oveľa, a odbornej verejnosti oveľa využiteľnejšie v tomto zákone, aby sme mohli postaviť krajšie verejné budovy, ihriská, parky a urobiť lepšie architektonické návrhy a projekty. Podľa nás, ak sa v súťaži návrhov, do ktorého sa zapoja viacerí architekti a projektanti, bude prijímať nová stavba, bude sa schvaľovať nová stavba a bude sa posudzovať nová stavba, tak máme šancu na to, aby sme vytvárali kvalitnejšie verejné priestory. Na základe vopred stanovených podmienok nezávislá odborná komisia vie vybrať ten najlepší návrh. Chceme, aby nové štadióny, nové kultúrne domy či parky boli novými dominantami pre, a srdcom komunity a nielen premárnenou príležitosťou, a preto podávam nasledujúci pozmeňovací návrh, ktorý teraz prečítam. Pozmeňujúci návrh poslankyne Národnej rady Slovenskej republiky Dariny Luščíkovej k vládnemu návrhu Stavebného zákona, tlač 587. V súlade s ustanoveniami zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov predkladám nasledujúci pozmeňujúci návrh k vládnemu návrhu stavebného zákona, tlač 587. Vo vládnom návrhu zákona navrhujem túto zmenu: V § 30 odseky 7 a 8 budú znieť: "(7) Ak ide o novú stavbu budovy financovanú z verejných prostriedkov, ktorá je určená na užívanie verejnosťou, stavebník, ktorým je orgán verejnej moci, je povinný a) časť investičných prostriedkov z rozpočtu verejnej správy vyčleniť a použiť na obstaranie a umiestnenie umeleckého diela v takejto stavbe v hodnote najmenej 0,5 % z predpokladanej hodnoty maximálne 500 000 eur na jednu stavbu; stavebník obstará dielo v súťaži, b) zabezpečiť, aby bola stavba uskutočnená podľa návrhu stavby a projektovej dokumentácie, ktoré stavebník obstaral postupom zadávania zákazky na poskytnutie služby nasledujúcom po súťaži návrhov alebo súťažnom dialógu podľa osobitného predpisu. (8) Povinnosti podľa ods. 7 sa vzťahujú na stavby, pri ktorých predpokladaná hodnota podľa osobitného predpisu je vyššia ako 1 000 000 eur." Ďakujem.